РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/211-20

17. децембар 2020. године

Б е о г р а д

З А П И С Н И К

ШЕСТЕ СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 16. ДЕЦЕМБРА 2020. ГОДИНЕ

 Седница је почела у 11,32 часова.

 Седницом је председавала Снежана Пауновић, заменик председика Одбора.

 Седници су присуствовали: Вук Мирчетић, Лав Григорије Пајкић, проф. др Марко Атлагић, Александар Чотрић, мр Јадранка Јовановић, Наташа Михаиловић Вацић (дошла у току друге тачке Дневног реда) и Жељко Томић, чланови Одбора.

 Седници су присуствовали: Ивана Поповић (Сандра Божић), Зоран Томић (мр Јадранка Јовановић), Милица Дачић (Милица Обрадовић) и Александар Јовановић (Мира Петровић), заменици чланова Одбора.

 Седници нису присуствовали чланови Одбора: Јован Колунџија, Иван Тасовац, Милена Поповић, Милош Терзић, Јелица Сретеновић и Розалија Екрес, нити њихови заменици.

Поред чланова Одбора седници су присуствовали: Зоран Лакићевић, државни секретар у Министарству енергетике и рударства, Славица Трифуновић, помоћник министра за информисање и медије у Министарству културе и информисања и Олга Гекић, помоћник министра за међународне односе и европске интеграције у области културе у Министарству културе и информисања.

 На предлог председавајућег, чланови Одбора су, једногласно (десет за), усвојили следећи

Д н е в н и р е д

1. Разматрање Предлога закона о изменама Закона о привременом уређивању начина наплате таксе за јавни медијски сервис, који је поднела Влада, у појединостима;
2. Разматрање Предлога закона о допуни Закона о јавним медијским сервисима, који је поднела Влада, у начелу;
3. Разматрање Предлога закона о потврђивању Споразума о кинематографској копродукцији између Владе Републике Србије и Владе Републике Француске, који је поднела Влада.

ПРВА ТАЧКА ДНЕВНОГ РЕДА: Разматрање Предлога закона о изменама Закона о привременом уређивању начина наплате таксе за јавни медијски сервис, који је поднела Влада, у појединостима

У уводним напоменама, заменик председника Одбора Снежана Пауновић је обавестила присутне чланове да је на Предлог закона о изменама Закона о привременом уређивању начина наплате таксе за јавни медијски сервис, поднето укупно два амандмана, као и да је Влада доставила Народној скупштини Мишљење на поднете амандмане.

 Није било дискусије.

 Одбор је одлучио да предложи Народној скупштини да одбије амандман на члан 1. који је поднела народни посланик Катарина Ракић (један за усвајање амандмана, један против, осам није гласало).

 Одбор је одлучио да предложи Народној скупштини да одбије амандман на члан 2. који су заједно поднели народни посланици Шаип Камбери, Енис Имамовић, Селма Кучевић, Надије Бећири, Мирсад Хоџић и Арђенд Бајрами (десет није гласало).

 Одбор је, једногласно (десет за) усвојио предлог да се за известиоца Одбора на седници Народне скупштине одреди Сандра Божић, председник Одбора.

ДРУГА ТАЧКА ДНЕВНОГ РЕДА: Разматрање Предлога закона о допуни Закона о јавним медијским сервисима, који је поднела Влада, у начелу

 У уводним напоменама, заменик председника Одбора је обавестила присутне чланове да је Влада Републике Србије 11. децембра 2020. године поднела Народној скупштини Предлог закона о допуни Закона о јавним медијским сервисима.

 Славица Трифуновић, помоћник министра културе и информисања упознала је чланове Одбора са Предлогом закона о допуни Закона о јавним медијским сервисима.

 Истакла је да јавни медијски сервис има изузетно важну улогу у очувању и унапређењу демократских вредности у Републици Србији.

 Напоменула је да је овим законом, између осталог, прописано да се јавни медијски сервис могу финансирати из:

-таксе за јавни медијски сервис;

- средстава буџета;

- комерцијалних прихода;

- осталих прихода.

Нагласила је да је основни разлог због којег је Влада упутила овај предлог закона Народној скупштини тај, да би доношењем овог закона Републикa Србијa могла да обезбеди стабилно и довољно финансирање основне делатности јавнoг медијскoг сервиса, како би овај правни субјекат био у могућности да оствари јавни интерес у обасти јавног информисања.

 Дискутовао је проф. др Марко Атлагић.

 Проф. др Марко Атлагић је закључио да јавни медијски сервис на изузетном нивоу остварује васпитну функцију, као и да има важну улогу у области унапређење општег образовања у држави. С тим у вези је истакао да сматра да је потребно да Одбор, приликом разматрања Годишњег извештаја Јавне медијске установе „Радио телевизија Србије“, охрабри ову установу да додатно развија оне програмске садржаје који имају улогу у васпитању деце.

 Одбор је, једногласно (11 за), одлучио да предложи Народној скупштини да прихвати Предлог закона о допуни Закона о јавним медијским сервисима, који је поднела Влада, у начелу.

Одбор је, једногласно (11 за) усвојио предлог да се за известиоца Одбора на седници Народне скупштине одреди Сандра Божић, председник Одбора.

ТРЕЋА ТАЧКА ДНЕВНОГ РЕДА: Разматрање Предлога закона о потврђивању Споразума о кинематографској копродукцији између Владе Републике Србије и Владе Републике Француске, који је поднела Влада

 У уводним напоменама, заменик председника Одбора је обавестила присутне чланове да је Влада Републике Србије 11. децембра 2020. године поднела Народној скупштини Предлог закона о потврђивању Споразума о кинематографској копродукцији између Владе Републике Србије и Владе Републике Француске.

 Олга Гекић, помоћник министра културе и информисања истакла је да је кинематографска копродукцијска сарадња између Републике Србије и Републике Француске од изузетног значаја за културну политику наше земље.

 Напоменула је да је до 2017. године на снази био југословенско-франсуски споразум у области филма, потписан још 1975. године.

 Нагласила је да је Предлог закона о потврђивању Споразума о кинематографској копродукцији, резултат интезивне сарадње коју су Филмски центар Србије и Национални центар за филм и покретне слике Републике Француске успоставили 2016. године.

 Упознала је чланове Одбора са неким од најбитнијих питања регулисана овим споразумом и уједно навела да се очекује да Споразум ојача кинематографску копродукцију две државе и њихове билатералне односе, као и да економски оснажи Републику Србију.

 Дискутовала је мр Јадранка Јовановић.

 Мр Јадранка Јовановић је као члан Одбора и шеф делегације Народне скупштине у Парламентарној скупштини Франкофоније изразила задовољство због тога што се овај предлог закона нашао у скупштинској процедури.

 Упознала је чланове Одбора са својим радом у Парламентарној скупштини Франкофоније, нагласивши између осталог и то да је Република Србија у претходном сазиву Народне скупштине постала придружени члан ове организације.

Одбор је, једногласно (11 за) одлучио да предложи Народној скупштини да прихвати Предлог закона о потврђивању Споразума о кинематографској копродукцији између Владе Републике Србије и Владе Републике Француске, који је поднела Влада.

Одбор је, једногласно (11 за) усвојио предлог да се за известиоца Одбора на седници Народне скупштине одреди Сандра Божић, председник Одбора.

 Седница је завршена у 11,57 часова.

СЕКРЕТАР ЗАМЕНИК ПРЕДСЕДНИКА

 Дана Гак Снежана Пауновић